Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 519

3. Néprajz Rendelkezzék a jelölt: — néprajzi alapismeretekkel: néprajzi alapfogalmak (pl. nép, nemzet, nemzetiség, etnikai csoportok, hagyomány, kultúra, közösségi hagyományozódás, variálódás, szóbeliség); — a néprajztudomány vázlatos története, szakágai, társtudományai ismeretével. Ismerje: — a jelentősebb hazai néprajzi gyűjtemények centrumait és kutatóhelyeit; — a magyar nép táji-történeti tagolódását, nemzetiségeinket, szomszédainkat. A társadalomnéprajz terén ismerje: — a hagyományos magyar paraszti társadalomban az egyén és a közösség, a közösség és a társadalom viszonyát, — a családi, rokoni, műrokoni kapcsolatokat, — a nemek és korcsoportok szerepét, — társadalmi rétegződését, — a társadalmi szabályokat, a paraszti társadalom belső rendjét meghatározó jogszokásokat. Az anyagi kultúra terén szükséges: — a népi műveltség tárgyainak és eszközeinek, a hozzájuk kapcsolódó életmód, termelési tapasztalatok és használati hagyományok alapvető ismerete, valamint — a gyűjtögetés, vadászat, halászat, földművelés, állattartás, — a táplálkozás, település, építkezés, lakáskultúra, kézművesség, — a díszítőművészet, népviselet, kereskedelem, közlekedés, — a szállítás, teherhordás ismerete. A folklór, szellemi kultúra terén ismerje: — a paraszti világképet (népi természetismeret, népi gyógyászat, néphit, népi vallásosság), — a gyermekkor költészetét, — a népköltészetet (prózai és verses epika, líra, dramatikus népköltészet), ezen belül tudja elhelyezni a magyar népdalt, — a jeles napokhoz, a gazdasági élethez, az emberi élet fordulóihoz kötődő népszokásokat, — a magyar nép tánckultúráját, a magyar tánckincs történeti rétegeit, a táncdialektusokat.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes